ร้านนี้เป็นร้านโปรดของรุ่นพี่ที่สนิทกันค่ะ พอมีโอกาสก็เลยมาลองดูสักหน่อย
พอได้ลองแล้วก็กลายเป็น 1 ในร้านโปรดของเราด้วยค่ะ :D
(แนะนำให้โทรจอง หรือสอบถามเรื่องโต๊ะกับทางร้านก่อนนะคะ) 

ร้านไม่เล็ก ไม่ใหญ่เกินไป จอดรถหน้าร้านได้เลยค่ะ แต่ที่จอดมีไม่เยอะมากนะคะ มีทั้งโซนด้านนอก แล้วก็ด้านใน เราได้นั่งโต๊ะมุมด้านในที่เป็นส่วนตัวดีค่ะ ตอนเดินเข้ามาในร้านรู้สึกอบอุ่นเหมือนอยู่บ้านเลย อาจด้วยเสียงจ้อกแจ้กจอแจของคนคุยกัน (แต่ไม่น่ารำคาญ) บวกกับโต๊ะติดกันเป็นครอบครัวชาวต่างชาติมาฉลองวันเกิดให้ลูก / หลานสาว ที่น่าจะอายุประมาณ 6-7 ขวบค่ะ (ตอนร้องเพลง Happy Birthday เราก็ปรบมือกับเค้าด้วย โต๊ะอื่นในโซนเดียวกันก็อวยพรวันเกิดน้องเค้าด้วยนะ น่ารักมากกก)

☆ เมนูที่สั่ง
1. Quottro Formaggi (4 Cheese) / Panna Parma Ham : คือรุ่นพี่ชอบพิซซ่าที่นี่มากกกกก ภูมิใจนำเสนอขั้นสุด ส่วนเราชอบกินทั้งชีส แล้วก็พาร์มาแฮม ยิ่งเตาถ่านยิ่งดี ตอนจะสั่งเลยเลือกไม่ได้ว่าจะเอาหน้าอะไรดี พนักงานก็เลยแนะนำว่าสั่งเป็น half ได้นะคะ เราก็เลยจัดมาเลย สรุปคือชอบมากทั้งสองหน้าเลยค่ะ แป้งเหนียวนุ่ม หอมควันนิดๆ พาร์มาแฮมเค็มกำลังพอดี ส่วนชีสก็เข้มข้นฝุด อ้อ! พิซซ่าที่นี่มีทั้งแบบ red (มีซอสมะเขือเทศ) แล้วก็แบบ white (ไม่มีซอสมะเขือเทศ) นะคะ :)
2. สลัด : ด้วยความเป็นคนติดสลัด ไม่ว่าจะไปกินอะไรที่ไหนก็ต้องสั่ง เห็นที่นี่มีสลัดเนื้อด้วย.. meat lover แบบเราก็เลยสั่งมาลอง ถ้าจำไม่ผิดเราเลือกความสุกของเนื้อได้ด้วยนะคะ อร่อยค่ะ น้ำสลัดกินแล้วสดชื่นดี ช่วยตัดเลี่ยนพิซซ่าหน้าชีสได้ดีเลย 555
3. Beef Steak : รักเนื้อก็สั่งเนื้อวนไปค่ะ จานนี้ก็อร่อยถูกใจเหมือนกัน ถึงร้านจะมีเกลือมาให้แต่ก็แทบไม่ได้ใส่เกลือเพิ่มเลยค่ะ เพราะรสชาติดีอยู่แล้ว แต่ถ้าคนที่ชอบกินเค็มหน่อยก็อาจจะต้องใส่เกลือเพิ่ม (เกลือแอบเม็ดใหญ่อ่ะ ใส่สองเม็ดก็เค็มจนตาหยีแล้ว)
4. Panna Cotta (กินอย่างรวดเร็ว ถ่ายรูปไม่ทัน) : จบที่พานาคอตต้าเพราะอยากกินมาหลายวัน ที่นี่จะเนื้อเนียน แน่น รสชาติเข้มข้นทั้งตัวพานาคอตต้า แล้วก็วิปครีมเลยค่ะ รู้สึกถึงรสชาติของนม มากกว่าครีม ทั้งสองอย่างเนื้อแน่นขนาดที่ตักกินแล้วไม่เละเลย ส่วนซอสนี่เปรี้ยวจนตาหยีเลยค่ะ คิดซะว่าล้างปากเนอะ 555

สรุปคือยกให้เป็น 1 ในร้านโปรดเลยค่ะ เพราะราคาไม่แรงเว่อร์ อาหารดี พนักงานคอยสังเกตตลอด เสิร์ฟอาหารได้ถูกเวลา เช่น ถ้าเรากินสลัดเสร็จแล้ว เค้าก็จะมาเก็บจาน / เปลี่ยนจาน แล้วยก main dish มาให้เราต่อเลยค่ะ อ้อ! มื้อนี้แชร์กัน 2 คนนะคะ ถือว่าอิ่มกำลังดีเลย ใครชอบพิซซ่า มาค่ะ! ♡